Die Gereformeerde kerk Estcourt was ’n gemeente van die Gereformeerde Kerke in Suid-Afrika op die dorp Estcourt in KwaZulu-Natal, maar dit het ook die dorpe Mooirivier, Weenen en Winterton ingesluit. Die kerkgebou waarin die gemeente Estcourt tot in 2010 aanbid het, toe hy ontbind en die handjie vol oorblywende lidmate by Ladysmith ingeskakel het, se geskiedenis is veel ouer as dié van die gemeente self omdat dit verband hou met die NG gemeente Weenen, wat op 12 September 1859 gestig is. In 1923 het die NG gemeente besluit om ’n wyk op Estcourt te vorm. Einde 1926 het die boukommissie ’n erf in Philipstraat vir £156 gekoop. Volgens Van seringboom tot kerkgebou het ds. A.M. Murray (Weenen se NG predikant van 1891 tot 1927, sy enigste gemeente) die hoeksteen op 5 Junie 1929 gelê. Dié gebou in die styl van ’n saalkerkie is op 2 Augustus 1929 in gebruik geneem. Ons gemeentelike feesalbum sê egter ds. A.M. Meiring het die hoeksteen op 21 Mei 1929 gelê, wat hoogs onwaarskynlik is omdat hy toe nog ’n 23-jarige student was.